ธปท.ชี้ปี55ศก.ไทยเสี่ยงโตลด
ธปท.ชี้เศรษฐกิจไทยปี 2555 มีความเสี่ยงโตต่ำลง ห่วงแรงกดดันเงินเฟ้อจากมาตรการภาครัฐ ค่าแรง 300 บาท
9 ม.ค. 2555

ธปท.ชี้เศรษฐกิจไทยปี 2555 มีความเสี่ยงโตต่ำลง ห่วงแรงกดดันเงินเฟ้อจากมาตรการภาครัฐ ค่าแรง 300 บาท 
นายทรงธรรม ปิ่นโต ผู้อำนวยการ สำนักเศรษฐกิจมหาภาค ธนาคารแห่งประเทศไทย(ธปท.) กล่าวบรรยายในหัวข้อ” เศรษฐกิจไทยในปี 2555:มุมมองด้านเศรษฐศาสตร์มหาภาค” ที่คณะเศรษฐศาสตร์ มหาวิทยาลัยธรรมศาสตร์ ว่า แนวโน้มการเติบเศรษฐกิจไทยในปี 2555 มีความเสี่ยงที่อัตราขยายตัวทางเศรษฐกิจ(จีดีพี)มีแนวโน้มโตต่ำลง แต่การประเมินข้อมูลเศรษฐกิจแท้จริงในเดือนพ.ย.2554ที่ผ่านมาคาดว่าปีนี้น่าจะโตได้ที่ระดับ 4.8% ภายใต้อัตราเงินเฟ้อทั่วไปที่ไม่สูงมากประมาณ 3.5% แรงกดดันจากอุปสงค์ ราคาน้ำมันและสินค้าโภคภัณฑ์มีน้อย เนื่องจากเศรษฐกิจโลกมีแนวโน้มชะลอลง แต่มีแรงกดดันเงินเฟ้อจากมาตรการภาครัฐเป็นสำคัญ จากการลงทุนโครงสร้างพื้นฐาน การจำนำราคาข้าว การขึ้นค่าแรง 300 บาทต่อวัน ฯลฯ 
อย่างไรก็ตาม ธปท.จะมีการประเมินภาวะเศรษฐกิจโดยรวมในปีนี้ และจะมีการเปิดเผยตัวเลขการเติบโต รวมถึงคาดการณ์เงินเฟ้ออีกครั้งในวันที่ 3 ก.พ.ที่จะถึงนี้  
ทั้งนี้ จากการเผชิญปัญหาอุทกภัยในช่วงปี 2554 ที่ผ่านมา ส่งผลกระทบต่อการผลิตในภาคอุตสาหกรรมหดตัวหายไปครึ่งต่อครึ่งของประเทศมากเป็นประวัติศาตร์ หรือประมาณ 50% ของจีดีพี ไม่ว่าจะเป็นการผลิตในหมวดอิเล็กทรอนิกส์ ยานยนต์ และเครื่องใช้ไฟฟ้า และมีผลให้การส่งออกหดตัวจากความเชื่อมั่นของผู้บริโภคและผู้ประกอบการที่ลดลง และอุปทานสินค้าที่ขาดแคลน เพราะผลิตไม่ได้ รวมทั้งกระทบภาคการเกษตร การค้าและบริการ การท่องเที่ยว และกระทบต่อเนื่องถึงการจ้างงาน รวมแล้วสร้างผลต่อจีดีพีลดลง 2.1% มากกว่าวิกฤตที่เมืองไคร้เซิท ที่ประเทศนิวซีแลนด์ที่ทำให้จีดีพีติดลบ 0.6% แต่ไม่มากเท่าสึนามิในญี่ปุ่นทีทำให้จีดีพีติดลบ 2.25-4%